Byna helfte stem vir ANC, wys peilingArgieffoto Die peiling wat Ipsos onder 3 786 mense van 15 jaar en ouer gedoen het, dui aan jongmense meen werkloosheid en werkskepping is die grootste probleme wat hulle tans moet hanteer. Altesaam 912 mense wat aan die peiling deelgeneem het, was tussen die ouderdomme van 15 en 24. Misdaad, ŉ swak onderwysstelsel, armoede en korrupte staatsbeamptes is volgende op die lys van kwessies wat respondente meen dringend deur die regering opgelos moet word. Swak infrastruktuur, MIV/VIGS, dwelmmisbruik, die land se gesondheidstelsel en grondeise is almal kwessies waaroor potensiële kiesers bekommerd is. Ten spyte van die lang lys bekommernisse wat die groep genoem het, het byna die helfte (47%) aangedui hulle sal vir die ANC stem in die komende verkiesing. Die EFF is ver agter die ANC met 12% van die potensiële stemme en die DA met 11%, gevolg deur AZAPO en IFP met 1% elk. Altesaam 8% van die deelnemers het aangedui hulle gaan glad nie stem nie, terwyl 4% gesê het hulle weet nie vir wie hulle sal stem nie. Volgens Ipsos is die mense wat sterk voel daaroor om te stem, meestal ouer as 50 jaar. Slegs ŉ klein persentasie het aangedui hulle stel belang in politiek. Slegs 10% van die 15-17 jariges in die groep, 15% van die 18-24 jariges en 15% van die volwassenes het gesê hulle stel baie belang in politiek en verkiesings. Respondente was oor die algemeen nie baie positief oor Suid-Afrika se toekoms nie en minder as ŉ derde van die volwassenes in die groep (28%) het aangedui hulle meen die land is in die regte rigting oppad. Altesaam 26% van respondente tussen 15-17 jaar oud het hierdie mening gedeel, vergeleke met 30% van 18 tot 24 jariges.